Diari Oficial de la Generalitat Valenciana


Sumari del DOGV 7622, del 24-09-2015 (2015/7751)

RESOLUCIÓ de 21 de setembre de 2015, del director general de Relacions amb les Corts, per la qual es disposa la publicació del conveni entre la Generalitat i Icex Espanya Exportació i Inversions (ICEX) per a la utilització conjunta de signes distintius en activitats d'internacionalització.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7622

Data del DOGV
:   24-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7751


Data del document
:   21-09-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de setembre de 2015, del director general de Relacions amb les Corts, per la qual es disposa la publicació del conveni entre la Generalitat i Icex Espanya Exportació i Inversions (ICEX) per a la utilització conjunta de signes distintius en activitats d'internacionalització. [2015/7751]  
La Generalitat i Icex Espanya Exportació i Inversions (ICEX) han subscrit, prèvia tramitació reglamentària, el 19 de juny de 2015, un conveni per a la utilització conjunta de signes distintius en activitats d'internacionalització.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 507/2015 i que figura com a annex d'esta resolució.  
  
València, 21 de setembre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat i l- ICEX España Exportación e Inversiones per a la utilització conjunta de signes distintius en activitats d'internacionalització.  
  
A Valencia, 19 de juny de 2015  
  
Reunits  
D'una part, la Generalitat de la Comunitat Valenciana, d'ara en avant Generalitat, amb domicili a la ciutat administrativa 9 d'Octubre, c/ Castán Tobeñas, 77, 46594 València, i en nom i representació d'esta Máximo Buch Torralva, conseller d'Economia, Indústria, Turisme i Ocupació, nomenat per al dit càrrec pel Decret 20/2012, de 7 de desembre, del president de la Generalitat.  
D'una altra part, ICEX España Exportación e Inversiones (d'ara en avant, ICEX), amb domicili a Madrid, al passeig de la Castellana, 14-16, i CIF B18849553F, que és una entitat pública empresarial adscrita al Ministeri d'Economia i Competitivitat, a través de la Secretaria d'Estat de Comerç, i en nom i representació d'esta Francisco Javier Garzón Morales, conseller delegat, en virtut del nomenament pel Reial Decret 563/2014, de 27 de juny, publicat en el BOE núm. 158, de 30 de juny de 2014.  
Ambdós parts es reconeixen mútuament la capacitat suficient per a atorgar este conveni i  
  
Exposen  
I. Que la Generalitat i l'ICEX tenen com a objectiu comú fomentar la internacionalització de les empreses. Amb esta finalitat, es considera d'especial rellevància tindre una imatge comuna que permeta potenciar l'impacte i la visibilitat de les seues activitats de promoció en l'exterior.  
  
II. Que, per això, les parts acorden la utilització conjunta dels seus respectius signes distintius en determinades activitats de foment de la internacionalització empresarial, i la Generalitat podrà utilitzar els signes distintius propis de l'ICEX que es descriuen en l'annex I d'este conveni.  
  
III. Que l'ICEX és titular de les marques i els elements distintius descrits en l'annex I mencionat i té tots els drets per a atorgar llicències d'utilització de les dites marques i elements distintius, i autoritzar-ne la incorporació a les activitats que la Generalitat fa amb fins promocionals.  
  
  
IV. Que, en el marc anteriorment descrit, l'ICEX concedix a la Generalitat una llicència d'utilització de signes distintius en els termes que s'acorden en este conveni.  
Per això, les parts acorden subscriure este conveni de col·laboració que es regirà per les següents  
  
Clàusules  
  
Primera. L'ICEX i la Generalitat potenciaran l'impacte i la visibilitat de les seues activitats de foment de la internacionalització empresarial en l'exterior per mitjà de la utilització d'una imatge comuna, a través de la combinació dels seus respectius signes distintius. Per a això, l'ICEX cedix a la Generalitat, que accepta en els termes i les condicions establits en este conveni, el dret a utilitzar la marca i els seus elements distintius a què es referix l'annex I d'este conveni, en relació amb les activitats que s'enumeren en l'annex IId'este conveni.  
  
Segona. La Generalitat podrà utilitzar els signes distintius assenyalats en la clàusula anterior per un termini de dos anys a comptar des de la firma del conveni.  
El conveni podrà ser objecte de pròrroga per períodes d'un any i amb una duració màxima de quatre anys.  
Les eventuals pròrrogues hauran de pactar-se de manera expressa amb una antelació mínima de 15 dies respecte de la data de finalització prevista del conveni o de cada una de les seues pròrrogues.  
  
Tercera. La Generalitat no podrà cedir el seu dret a la utilització d'estos signes distintius a tercers, excepte que reba una autorització prèvia i per escrit per part de l'ICEX.  
  
Quarta. La combinació dels elements distintius objecte d'este conveni, amb els logotips corresponents a la Generalitat, s'haurà de fer de la manera descrita en l'annex núm. 3, annex tècnic. En cap cas podrà la Generalitat alterar, modificar o desenrotllar els signes distintius objecte de cessió ni utilitzar-los de manera o per a activitats alienes a les expressament autoritzades en este conveni.  
  
Quinta. Amb anterioritat a l'ús i/o la distribució dels materials promocionals o publicitaris elaborats en el marc de les labors de foment de la internacionalització empresarial desenrotllades per la Generalitat que continguen els elements distintius objecte d'este conveni, la Generalitat haurà d'enviar a l'ICEX una proposta d'utilització que en permeta la valoració adequada perquè, prèviament revisada, si és el cas, l'ICEX aprove i done el consentiment a la seua utilització.  
L'ICEX manifestarà per escrit l'acceptació o la negativa respecte de la sol·licitud de qualsevol disseny o prototip que li remeta la Generalitat, en un termini màxim de tres dies a partir de la seua remissió.  
En el cas que la Generalitat no reba en el termini assenyalat una resposta escrita sobre això per part de l'ICEX, s'entendrà que l'ICEX aprova i dóna el seu consentiment a la utilització dels signes distintius en la manera en què ho ha sol·licitat la Generalitat.  
En el cas que l'ICEX faça observacions sobre estos prototips o models, la Generalitat haurà d'efectuar les modificacions que siguen apropiades amb les observacions formulades.  
En el cas en què, sense complir els tràmits establits en esta clàusula, la Generalitat procedisca a utilitzar els signes distintius objecte d'este conveni, esta es compromet a la seua retirada immediata, una vegada indicat per qualsevol forma i modalitat pels representants autoritzats per l'ICEX.  
  
Sexta. En el cas que la Generalitat desitge ampliar les activitats incloses en l'annex IId'este conveni, haurà de notificar-ho per escrit a l'ICEX, que haurà de manifestar igualment per escrit l'acceptació o la negativa en un termini màxim de tres dies a partir de la seua remissió. Els documents derivats d'este acord d'ampliació de les activitats incloses en l'annex IIhauran d'adjuntar-se com a addenda a este conveni.  
  
Sèptima. Este conveni podrà ser resolt per qualsevol de les parts per mitjà de preavís de manera fefaent, amb un mes d'antelació respecte de la data d'efectes.  
  
Octava. Per al seguiment, l'avaluació, la interpretació i la resolució de controvèrsies d'este conveni es constituirà una Comissió Mixta de Seguiment integrada per dos representants designats per la Generalitat i altres dos designats per l'ICEX. La Comissió es reunirà una vegada a l'any com a mínim i sempre que ho sol·liciten les parts amb 10 dies d'antelació.  
Novena. L'aplicació i l'execució d'este conveni, incloent-hi a este efecte tots els actes jurídics que pogueren dictar-se en la seua execució i desenrotllament, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Desena. Este conveni té la naturalesa dels previstos en l'article 4.1.c del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, i es regirà per les seues pròpies clàusules, i s'aplicaran els principis de la dita norma per a resoldre els dubtes i les llacunes que pogueren suscitar-se en la seua interpretació i execució.  
  
Onzena. Les parts se sotmeten a la Jurisdicció Contenciosa Administrativa dels tribunals de Madrid capital, amb renúncia del fur que els poguera correspondre.  
  
Dotzena. A l'efecte de notificacions, es consideraran com a interlocutors, la Sra. Mar Casanova Llorens, en representació de la Generalitat, i el Sr. Juan Miguel Márquez, en representació de l'ICEX.  
Ambdós parts firmen este conveni, que s'estén en dos exemplars, igualment originals, al lloc i en la data indicats en l'encapçalament, com a prova de conformitat.  
  
Generalitat Valenciana: Máximo Buch Torralva  
ICEX España Exportación e Inversiones: Francisco Javier Garzón Morales  
  
  
ANNEX I  
Signes distintius objecte d'este conveni  
  
El signe distintiu objecte d'este conveni és el símbol ?E Espanya?, forma gràfica d'identitat d'ICEX d'ús recurrent i associada a les activitats de promoció internacional en l'exterior, que actua com a emblema internacional. El dit signe es construïx a partir de la «E» del logotip ICEX, i s'utilitza en solitari o acompanyat de la llegenda «Espanya».  
  
La forma verbal «Espanya» podrà utilitzar-se en diferents idiomes, utilitzant la tipografia Helvètica Neue 75 Bold. Els colors institucionals són el roig (Pantone® 485 C) i el groc (Pantone® 116 C).  
Sempre que el símbol ?E Espanya- haja de ser traduït a diferents idiomes, el text haurà d'estar alineat a l'esquerra, no mai fent caixa amb l'ample de la ?E?, i mantenint la mateixa grandària tipogràfica, segons s'especifica en el Manual d'identitat corporativa de l'ICEX.  
El símbol ?E Espanya- va ser construït amb una relació entre els seus elements, segons es detalla en el Manual d'identitat corporativa de l'ICEX. Esta relació no ha de ser alterada o redissenyada en cap concepte.  
En el Manual d'identitat corporativa, annex núm. 4 d'este conveni, es descriuen les característiques del signe distintiu E d'Espanya.  
  
  
  
ANNEX II  
Activitats de foment de la internacionalització per   
a les quals es permet l'ús conjunt dels signes distintius   
descrits en l'annex I  
  
Les activitats a què va referit este conveni seran les fires internacionals en què hi haja una participació d'empreses de la Generalitat i que estiga organitzada per algun departament de la Generalitat.  
  
  
  
ANNEX III  
Annex tècnic  
  
La combinació d'ambdós logotips (el de la Generalitat i els descrits en l'annex I d'este conveni) s'haurà de fer per juxtaposició, seguint les directrius del capítol 7 del Manual d'identitat corporativa de l'ICEX, que s'adjunta com a annex núm. 4 a este conveni, relacionades amb el logotip Espanya, i es mantindrà: tipografia, colors institucionals, retícula constructiva i proporcions de la «E», variants en blanc i negre, utilització sobre fons de color, traducció del símbol «E d'Espanya» a altres idiomes, mesures i espais lliures, grandàries d'aplicació i grandàries mínimes de reproducció, usos incorrectes.  
  
El logotip de la Generalitat haurà de col·locar-se respectant l'arquitectura de marca de convivència de la «E» amb altres marques, ja que haurà de situar-se a la dreta de la «E», separat d'esta per mitjà d'una línia roja i centrat en la relació amb el logotip «E». La distància entre la línia i el logotip «E d'Espanya» serà de 2x des de la «E» fins a la línia, i de 1,5X des de la línia fins al logotip de la comunitat autònoma. Com a excepció a allò que s'ha indicat en el Manual d'identitat corporativa, el logotip de la comunitat autònoma podrà anar en color, en comptes del blanc i negre establit en el manual per a les marques sectorials que conviuen amb la «E».  
Quan la conveniència obligue a col·locar el logotip de la comunitat autònoma davall, sempre haurà de portar una línia per a separar la línia base «d'Espanya» i el logotip de la comunitat autònoma, que haurà d'anar ajustat a l'ample total del logotip «E d'Espanya». La distància entre la línia base «d'Espanya» i la línia roja serà equivalent a l'alt d'un bloc de la «E».